Илъэс 25-рэ и пэкIэ
Налшык къалэм и Дэшхуей жыг хадэм Афганистаным щызэуахэм я фэеплъу итым и деж мазаем и 15-м щекIуэкIащ а къэралым советыдзэхэр къызэрырашыжрэ илъэс 25-рэ зэрырикъум теухуа пэкIу. Абы хэтащ КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий, Правительствэм щыщхэр, Парламентым и депутатхэр, жылагъуэ, дин зэгухьэныгъэхэм я тхьэмадэхэр, ветеранхэр, къалэдэсхэр, курыт еджапIэм щIэсхэр, нэгъуэщIхэри.
— Къэралым и дэнэ щIыпIи хуэдэу, нобэ республикэм исхэми дигу къыдогъэкIыж, интернациональнэ къалэныр ягъэзащIэу Афганистаным кIуауэ щыта советыдзэхэр илъэс 25-рэ и пэкIэ а щIыналъэм къызэрырашыжар, — жиIащ зэхыхьэм и пэщIэдзэм псалъэ зрата КIуэкIуэ Юрий. — Сэ срогушхуэ а зауэм ди республикэм щыщу цIыху 1800-рэ кIуауэ зэрыщытам. Ди жагъуэ зэрыхъунщи, абыхэм ящыщ псоми къагъэзэжакъым. Я пщэ къыдалъхьэ къалэнхэм зыпыIуамыдзу, щIыналъэм ящыщу жыжьэм щекIуэкIа зэхэуэ гуащIэхэм зи щхьэ хэзылъхьа совет зауэлIхэм яхэту ди республикэм къыщыхъуа щIалэхэм ящыщу 55-ри. Къэзыгъэзэжахэри, зыкIи зыхамыIэтыкIыну, мамыр гъащIэм пэрыувэжащ. Дэ къыдгурыIуапхъэщ Афганистаным щыIахэр ди къэралым и щIэгъэкъуэн лъэщу сытым дежи къызэрыувынур. Нобэр къыздэсым абыхэм нэгъэсауэ дазэрыдэмыIэпыкъуфри дигу къоуэ. ИкIи, абы ипкъ иткIэ, мыбдежым къыщыхэзгъэщыну сфIэигъуэт, ветеранхэм хуащI гулъытэм хэгъэхъуэнымкIэ ди къэралым дяпэкIи хузэфIэкI къигъанэ зэрымыхъунур.
ПэкIум къыщыпсэлъащ дин зэгухьэныгъэхэм я унафэщIхэри.
— Нобэрей махуэр зы лъэныкъуэкIэ гуфIэгъуэуи къэплъытэ хъунущ, — жиIащ КъБР-м и Муслъымэнхэм я дин IуэхущIапIэм и тхьэмадэ Дзасэжь Хьэзрэталий. — Сыту жыпIэмэ, абы щыгъуэщ ди совет зауэлIхэм я дежкIэ а зауэр щиухар. Ауэ, нобэ нэхъ зытедгъащIэу, мыбдежым дигу къыщыдгъэкIыжыр а зауэ гущIэгъуншэм зи щхьэ хэзылъхьа ди щIалэхэращ. Мы пэкIум кърихьэлIащ абыхэм я Iыхьлы куэд. ХэкIуэдахэм я благъэхэм я дежкIэ нобэрей махуэр къатепсыхауэ щыта гуауэр ягу къэзыгъэкIыжщ. Шэч хэлъкъым ар иджыри хэмыгъуэщэжа уIэгъэу абыхэм я гум зэрытелъым. Абы къыхэкIкIэ, дэри абыхэм дахуощыгъуэ.
А псалъэм иужькIэ, Дзасэжьым къызэхуэсахэм дыуэ яригъэщIащ.
— Афганистаным щыIахэмрэ абы щыхэкIуэдахэм я Iыхьлыхэмрэ къыдбгъэдэкIыу, республикэм и унафэщIхэм фIыщIэ яхудощI, иужьрей зэманым хэтщIыкIыу гулъытэ нэхъыбэ къытхуащI зэрыхъуам щхьэкIэ, — къыхигъэщащ Афганистаным щызэуахэм я зэгухьэныгъэм и тхьэмадэ, КъБР-м и Парламентым хэт Тхьэгъэлэдж Тимур. — Апхуэдэ зы щапхъэщ, мы махуэм и пэ къихуэу, Афганистаным щекIуэкIа зауэм ныкъуэдыкъуагъэ щызыгъуэтахэм яридэIэпыкъун папщIэ сом мин 500 яхухэхыным теухуауэ КIуэкIуэ Юрий унафэ къызэрыдигъэкIар.
ПэкIум и кIэухыу, Афганистаным щызэуахэм я фэеплъым и деж удз гъэгъахэр щагъэтIылъащ.
КЪУМАХУЭ Аслъэн.
